Τετράλοφο Κοζάνης

Το Τετράλοφο ή ο Τετράλοφος είναι ορεινό χωριό της περιφερειακής ενότητας Κοζάνης σε υψόμετρο 730 μέτρα.

Γεωγραφία - Ιστορία
Το Τετράλοφο βρίσκεται στο οροπέδιο της Κοζάνης - Πτολεμαΐδας, σε απόσταση 23 χλμ ΒΑ. από την Κοζάνη και δίπλα στον ΑΗΣ Αγίου Δημητρίου. Το χωριό είναι κτισμένο ανάμεσα σε τέσσερις λόφους και εκεί οφείλει την ονομασία του. Στα νότια του περνάει η Εγνατία Οδός και η ΕΟ Αλεξάνδρειας - Κοζάνης. Στην περιοχή Σαρηγκιόλ (Κίτρινη Λίμνη) έχει εντοπισθεί η "Τούμπα Τετραλόφου" που από το 1984 έχει κηρυχθεί αρχαιολογικός χώρος. Τα παλιότερα χρόνια, μετά την απελευθέρωση και την εγκατάσταση των προσφύγων από τον Πόντο και την Ανατολική Θράκη, οι κάτοικοι του χωριού ανέβαιναν στα παρχάρια, μέσα στα πλούσια δάση του Βερμίου. Οι γυναίκες του Τετραλόφου φημίζονταν για την κοπτική-ραπτική που ασκούσαν, ενώ οι περισσότερες ήταν και άριστες υφάντρες. Από εδώ καταγόταν ο ευεργέτης, καθηγητής πανεπιστημίου και ιατρός Αναστάσιος Γεωργιάδης Λευκίας που διατέλεσε κοσμήτορας της Ιατρικής Σχολής του Οθωνείου Πανεπιστημίου. Από το 1983 δραστηριοποιείται ο Μορφωτικός Λαογραφικός Σύλλογος Τετραλόφου με σκοπό τη διατήρηση των ηθών και εθίμων των κατοίκων της περιοχής και ο οποίος κάθε χρόνο αναβιώνει το έθιμο "Κοτσαμανια" που είναι ενταγμένο στον κατάλογο της Unesco για την άυλη πολιτιστική κληρονομιά.

Ονομασία - Διοικητικά 
Την περίοδο της τουρκοκρατίας αναφέρεται με την ονομασία Τορταλί ή Ντορταλή και με το ίδιο όνομα αναφέρεται μετά την απελευθέρωση το 1918 στο ΦΕΚ 260Α-31/12/1918 να ορίζεται έδρα της ομώνυμης κοινότητας. Το 1928 με το ΦΕΚ 156Α - 08/08/1928 μετονομάστηκε σε Τετράλοφον. Σύμφωνα με το σχέδιο Καλλικράτης αποτελεί την τοπική κοινότητα Τετραλόφου που υπάγεται στη δημοτική ενότητα Ελλησπόντου του δήμου Κοζάνης και σύμφωνα με την απογραφή 2011  έχει πληθυσμό 320 κατοίκους.

Εξωτερικοί σύνδεσμοι 
 Ο ιστότοπος του Μορφωτικού Λαογραφικού Συλλόγου Τετραλόφου

Παραπομπές

Χωριά του νομού Κοζάνης
Δήμος Κοζάνης